Document ID: /fineweb-2-swissfilter-quality_10-filterrobots/filtered/05602.jsonl.gz/82

23 Feb Skup kratkih tekstova za analizu sentimenta na srpskom jeziku: SentiComments.SR
Skup podataka SentiComments.SR sadrži sledeća tri korpusa:
- Glavni SentiComments.SR korpus, koji se sastoji iz 3490 komentara iz filmskog domena
- Filmski verifikacioni korpus, koji se sastoji iz 464 komentara iz filmskog domena
- Književni verifikacioni korpus, koji se sastoji iz 173 komentara iz književnog domena
Glavni SentiComments.SR korpus je izgrađen korišćenjem komentara posetilaca sa sajta kakavfilm.com, koji sadrži filmske recenzije na srpskom jeziku. Građa za filmski verifikacioni koprus je dobijena sa dva druga sajta na srpskom sa recenzijama filmova — gledajme.rs i happynovisad.com. Komentari za književni verifikacioni korpus su takođe dobijeni sa sajta happynovisad.com. Komentari koji su sadržali više od predefinisanog gornjeg praga u pogledu broja tokena (dobijenih osnovnom tokenizacijom blanko znakovima) su odstranjeni, kao i komentari koji nisu bili napisani na srpskom jeziku.
Šest oznaka je korišćeno u obeležavanju sentimenta tekstova: +1, -1, +M, -M, +NS, i -NS, dok je dodavanje nastavka ‘s’ na kraj oznake upotrebljavano da se obeleži prisustvo sarkazma u komentaru. Smernice primenjene tokom dodeljivanja oznaka sentimenta podacima iz SentiComments.SR skupa su opisane u radovima navedenim u odeljku Publikacije. Glavni SentiComments.SR korpus je zajednički anotiralo dvoje anotatora, te stoga svaki komentar iz ovog korpusa ima jednu jedinstvenu oznaku sentimenta. Verifikacioni korpusi su korišćeni za procenu kvaliteta, efikasnosti i ekonomičnosti primenjenog sistema označavanja sentimenta, zbog čega tekstove iz ovih korpusa prate odvojene oznake sentimenta koje je dodelilo šest anotatora.